Vážení rodičia, žiaci základných škôl,

dovoľte mi prihovoriť sa Vám pri príležitosti Dňa otvorených dverí
na našej škole. Mrzí ma, že Vás nemôžeme privítať na pôde našej školy, ale epidemiologická situácia to nedovoľuje. Verím, že
vo februári 2022, kedy bude ďalší deň otvorených dverí, to bude možné.

Škola bola založená v roku 1960 ako Stredná poľnohospodárska technická škola, čiže má za sebou 61 rokov existencie. Počas tohto obdobia prešla výraznými zmenami študijných odborov a zameraní ako aj názvu v súlade s rozvojom poľnohospodárstva a potravinárstva. Ostala vždy poľnohospodárskou školou a venovala sa vzdelávaniu a výchove mladých poľnohospodárov.

Škola sa vždy riadila myšlienkou: „Do brány rozumu sa vchádza bránou školy. Čo učíme, to sa snažíme aj robiť.“ V súčasnosti poskytujeme komplexné poľnohospodárske – potravinárske, veterinárne, záhradnícke vzdelanie a vzdelanie v cestovnom ruchu. Škola má nadregionálny charakter. Výchovno-vzdelávací proces je realizovaný ako kombinácia teoretického vyučovania a odbornej praxe vo firmách podľa odborov a na základe zmluvy medzi školou a firmou.

V súčasnosti máme na škole 21 tried a 485 žiakov, čo je maximum z hľadiska priestorov na škole, počet zamestnancov je 67 z toho pedagogických 51 a 16 nepedagogických.

Škola poskytuje úplné stredné odborné vzdelanie s maturitou
vo všetkých odboroch.

Pre školský rok 2022/23 je nasledujúci plán prijímania žiakov:

Študijný odbor (zameranie) /Počet prijímaných žiakov /Predmety

 prijímacej skúšky

Potravinárstvo (potravinár-kvalitár) 14 SJL, CHE

Agropodnikanie (farmárstvo) 12 SJL, BIO

Agropodnikanie (agroturistika) 12 SJL, BIO

Agropodnikanie (kynológia) 24 SJL, BIO

Záhradníctvo (sadovnícka a krajinárska tvorba) 18 SJL, BIO

Veterinárne zdravotníctvo a hygiena

(hygienická a laboratórna služba) 30 SJL, BIO

Manažment regionálneho cestovného ruchu 12 SJL, MAT

Spolu prijímame 122 žiakov

Prijímacie skúšky sa budú konať prezenčnou formou z uvedených predmetov. Vzory testov nájdete na [www.sospsvza.sk/prijimacie-skusky/](http://www.sospsvza.sk/prijimacie-skusky/). Kritériá na prijímanie na štúdium musia byť zverejnené
do 31. 03. 2022. Prihláška na štúdium musí byť odovzdaná
na strednú školu do 20. 04. 2022.

Vedenie školy a pedagogických zamestnancov sa snaží o maximálnu kvalitu vzdelávania, odbory sú certifikované medzinárodnou organizáciou IES. Škola dosiahla rating školy a odborov na úrovni BBB – vysoko erudovaná a profesionálne vedená inštitúcia.

Súčasťou školy je Centrum odborného vzdelávania a prípravy v kynológii. V rámci projektu IROP je vybudovaná veterinárna ambulancia. Súčasťou areálu školy je aj školské záhradnícke centrum vybavené záhradnou mechanizáciou, zrekonštruovaná telocvičňa s posilňovňou, školská jedáleň. Na škole je 19 odborných učební. Všetky triedy a odborné učebne sú vybavené modernými informačno-komunikačnými technológiami.

Odborná prax sa realizuje na základe zmluvy vo viac ako 20 firmách podľa odboru.

Škola spolupracuje so Slovenskou poľnohospodárskou a potravinárskou komorou, Slovenskou obchodnou komorou, Slovenskou poľnohospodárskou univerzitou v Nitre, Veterinárnou univerzitou v Košiciach, Žilinskou univerzitou v Žiline. Škola spolupracuje aj
so strednými školami na Slovensku, v Českej republike a Poľsku.

Všetkým záujemcom o štúdium na našej škole prajem veľa zdravia a úspechov.